七月望煙波觀對月
作者：張鎡
朝代：宋

paragraphs: 我生好奇難比論，流水古木期終身。
卜居城隅易得趣，窗戶日與青山親。
出門陂湖舊湮涸，連歲乃爾成奫淪。
結亭據要雖屢賞，物景尚厭非清真。
商飈入序才兩夕，猛雨盡洗炎歊塵。
今晨已復暑不奈，揮汗幾欲捐衣巾。
晚風引履到雲鏡，蕭爽意象生無垠。
須臾從地出偉觀，光潔萬丈推冰輪。
波明上下互發越，彌望但怪鎔黄銀。
烟蘆窣颯雜蟲響，漁艇隠約收絲緡。
人生何用計俗眼，强起口笑勝眉顰。
急傾巨醆叫李白，今古不問交精神。
相隨擬造廣寒闕，共醉更住三千春。